TARO 4
Na Cava Meu Cakava Keu Cala?
CAVA O NA CAKAVA?
Vakasamataka mada na ituvaki qo: E qito tiko kei ira na nona itokani o Tim. E viritaka yani na polo, qai kavoro kina na katubaleka ni dua na vale voleka.
Na cava o na cakava ke o tu ena ituvaki ya?
VAKASAMA QAI VAKATULEWA!
TOLU NA KA O RAWA NI CAKAVA:
-
Dro.
-
Beitaka tale e dua.
-
Tukuna vei taukeinivale na ka e yaco, tukuna tale ga ni o na sauma na ka e vakacacani.
E rawarawa sara mo digia na imatai ni vakatutu. Ia se mani o vakavorotaka na katubaleka se dua tale na cala o cakava, e vinaka ga mo vakaraitaka vakadodonu.
TOLU NA VUNA MO VAKARAITAKA KINA VAKADODONU NOMU CALA
-
E dodonu ga mo cakava qori.
E kaya na iVolatabu: “Keitou vinakata me keitou dina ena ka kece.”—Iperiu 13:18.
-
E dau rawarawa na nodra vosoti o ira era dau tukutuku vakadodonu.
E kaya na iVolatabu: “O koya e ubia na nona cala ena sega ni rawaka, ia o koya e vakatusa qai biuta ena lomani.”—Vosa Vakaibalebale 28:13.
-
Na vuna bibi duadua, oya ni vakamarautaka na Kalou.
E tukuna na iVolatabu: “Ni sevaka o Jiova na tamata lawakica, ia e veitokani voleka kei ira na yalododonu.”—Vosa Vakaibalebale 3:32.
A sega ni tukuna vei tamana o Karina, e yabaki 20, ni a totogitaki ena dua na gauna ena ivakarau ni nona draiva. Ia a qai kilai na ka e yaco. E kaya o Karina: “Oti e dua na yabaki, a raica o noqu Ta na risiti e vakaraitaki tu kina niu a totogitaki. Sa qai leqa levu sara ya!”
Cava e vulica o Karina ena ituvaki ya? E kaya: “Ena vakalevutaka ga na leqa na nomu via vunitaka na nomu cala. Ena qai kilai ga ena dua na gauna na ka o cakava!”
VULI MAI NA NOMU CALA
E kaya na iVolatabu: “Eda dau tarabe kece.” (Jemesa 3:2) Nomu tukutuku vakadodonu ena gauna ga o cala kina, e vakaraitaka ni o yalomalumalumu qai yalomatua.
Ni o cala, saga mo vuli mai na ka o cakava. E kaya e dua na goneyalewa o Vera: “Gauna kece au cala kina, au dau vakasamataka na veika meu vakavinakataka, kei na ka meu cakava me kua ni yaco tale kina na leqa ya.” Raica mada se o rawa ni cakava tale ga vakacava ya.
O vakacacana na motopai nei nomu Ta. Cava o na cakava?
-
Vagaluya tu ga, de dua ena sega ni kidava o nomu Ta ni sa ca nona motopai.
-
Tukuna vei nomu Ta na ka e yaco.
-
Tukuna na ka e yaco, ia beitaka tale e dua.
O sega ni rawata na nomu veitarogi ni o sega ni vuli lesoni. Cava o na cakava?
-
Tukuna ni sa rui dredre na pepa ni veitarogi.
-
Tukuna ni bale ga vei iko na nomu sega ni rawata na nomu veitarogi.
-
Beitaki qasenivuli ni sega ni dau taleitaki iko.
Vakasamataka tale na ituvaki sa cavuti oti mai, qai biuti iko ena kedrau ituvaki o nomu Ta kei na nomu qasenivuli. Na cava rau na kaya o nomu Ta kei nomu qasenivuli ke o dau vakaraitaka vakadodonu na cala o cakava? Na cava rau na kaya ke o sega ni dau vakaraitaka vakadodonu na cala o cakava?
Vakasamataka e dua na cala o cakava ena yabaki sa oti, qai sauma na taro qo.
Na cala cava o cakava? O qai walia vakacava na leqa qori?
-
Au vagaluya tu ga.
-
Au beitaka tale e dua.
-
Au vakaraitaka vakadodonu.
Na cava o vakila ni o vagaluya tu ga na nomu cala?
-
Marau, ni sega ni kilai na ka au cakava!
-
Ora na lomaqu, keu se tukutuku ga vakadodonu.
Na cava o na via vakavinakataka ena ituvaki o sotava ya?
Na cava o vulica ena cala o cakava?
CAVA O NANUMA?
Na cava e dau dredre kina vei ira eso mera vakaraitaka vakadodonu na cala era cakava?
Na cava era na kaya eso tale ke o sega ni dau vakaraitaka na cala o cakava?
Na cava era na kaya eso tale ke o dau vakaraitaka vakadodonu na cala o cakava?—Luke 16:10.
fij_Latn fij_Latn fij_Latn fij_Latn fij_Latn fij_Latn fij_Latn unk fij_Latn unk fij_Latn unk fij_Latn fij_Latn fij_Latn unk fij_Latn fij_Latn unk fij_Latn fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn unk fij_Latn unk fij_Latn unk fij_Latn fij_Latn unk fij_Latn unk fij_Latn unk fij_Latn fij_Latn fij_Latn fij_Latn unk fij_Latn unk fij_Latn unk fij_Latn fij_Latn unk fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn